與同館晝會王公衡家分韻得瓜字
作者：李彌遜
朝代：宋

paragraphs: 秋曦上觀闕，晨騶散蜂衙。
追隨我輩人，偶到蓬萊家。
主人心遠塵，門無車馬譁。
峰巒生几棐，圖書亂籖牙。
午簟琅玕清，蓴甌荐流霞。
坐令秋風思，悠悠起天涯。
微官浪自縛，霜蔓縈寒瓜。
愛子庭宇靜，同官謝紛華。
寓意語成劇，忘機慮乃賒。
得酒且復盡，昏林欲藏鴉。